钦定古今图书集成/历象汇编/岁功典/第034卷 > 季春下旬诏宴薛王山池序 唐张说
## 钦定古今图书集成/历象汇编/岁功典/第034卷 > 季春下旬诏宴薛王山池序 唐张说

有生之微，万殊无方之感。一节阳和而动植畅，春满
而皋壤悦。后皇所以发时令，布新庆，二南迈《周》《召》之
风，百辟形金石之咏者也。碧楼日暖，青山雪残，首献
岁之浃辰，尾暮春之提日。帝京形胜，借山林而入游；
戚里池台，就修竹而开宴。泉赒御府，味给天厨；仙倡
侑乐，中贵督酒。太平佳事，前史未书。大矣哉！一德日
新，九功惟叙，运璿枢而均四气，握金镜而静万方。尧
舜禹汤，不违颜于咫尺；夔龙伊吕，共接武于朝廷。不
可见而见焉，不可闻而闻者。岂深思胜残去杀，累百
年之至仁；推历按图，启千龄之昌运。河清难得，人代
几何？击壤之欢，良有以也。地即〈集作此则〉青淄上路，朱邸
平台。城烟屡起而汨山，野风时来而过水。春将怅别，
爱落花之洒途；夏如欣会，玩峰云之映沼。尔其列筵
授几，分曹设幕，艇送江凫，船迎海鹤。鱼龙丸剑，曼延
挥霍，鸾凤鸣箫鼓作。申锡逾于百瓮，慈惠出于三爵。
炮炙熏林塘，醪醴厌丘壑。抃急管于无筭，醉湛恩以
取乐。群公赋诗，俾仆题序。长卿消渴，“觉含毫之转迟。”
子云壮。〈集作老〉夫见雕虫之都废，敢惮鄙词之讷涩，恐
贻盛集之芜秽云尔。